google/wiki40b huggingface dataset:
Kuulueit

Kuulueit (ka kosjamoor) oli eesti talurahva kommetes naine, kes saadeti neiu juurde eelkosja ehk kuulama, kas kosjad võetakse vastu või ei. 
Kuulueit oli vanem naine, enamasti kas isamehe naine või peiu ema. Kuulama läks kuulueit kas teisipäeva või neljapäeva õhtul, kaasas  pudel viina (ehk kuuluviina). Kuulamine toimus vanemal ajal kaudse, mitte otsese jutuna. Kuulueit läks tuppa, istus ja kiitma kositavat neidu. Seejärel viis jutu kosilasele, kiites ka teda ja tema peret.  Kui siis pudel viina välja võeti, said neiu vanemad eesmärgist aru. Pudeli vastuvõtmine (ja sellest joomine) neiupere poolt tähendas luba kosja tulla, pudeli tagasiandmine tähendas, et kosilast ei soovita.
Henrique Mecking

Henrique Mecking (sündinud 23. jaanuaril 1952 Santa Cruz do Sulis) on Brasiilia maletaja, rahvusvaheline suurmeister (1972).
Mecking sai 15-aastaselt 1967. aastal FIDE-lt rahvusvahelise meistri nimetuse. Suurmeistriks sai ta 20-aastaselt 1972. aastaselt. Ta on kahekordne Brasiilia malemeister (1965, 1967). 
Ta võitis kaks maailmameistrivõistluste tsoonidevahelist turniiri (1973. aastal Petrópolises ja 1976. aastal Manilas) ja pääses mängima MM-i pretendentide matšturniiridele, kus ta kaotas 1974. aastal veerandfinaalis Viktor Kortšnoile ja 1977. aastal veerandfinaalis Lev Polugajevskile.
Mecking mängis Brasiilia  võistkonna koosseisus neljal maleolümpial (1968, 1974, 2002, 2004).
Johannes Gezelius noorem

Isiklikku

Tema isa oli rootsi luterlik teoloog ja vaimulik Johannes Gezelius vanem. Gezelius noorema poeg oli piiskop Johannes Gezelius noorim.
Jaana Heeringson

Jaana Heeringson (sündinud 21. veebruaril 1981) on eesti telesaatejuhi assistent, kes oli aastatel 2011–2017 Eesti mängus saatejuhi Gaute Kivistiku assistent. Lapseootele jäämise tõttu asendas teda 2018. aasta Eesti mängus (välja arvatud viimasel nädalal) Britt Kõrsmaa.
Faasisünkronisatsioonisüsteem

Faasisünkronisatsioonisüsteem on süsteem, milles toimub kahe või enama sõltumatu vahelduvpinge või voolu allika omavaheline sünkroonimine kuni sageduste võrdsustumiseni kas nullilähedase või piisavalt väikese faasinihkega nende signaalide vahel. 
Laialdaselt kasutatavad on automaatsed faasisünkronisatsiooni süsteemid ehk faasilukksüsteemid (inglise k. Phase-Locked Loop, PLL).
Elektrienergeetikas on faasisünkronisatsioonisüsteem kasutusel generaatorite sünkroonimisel enne nende lülitamist ühtsesse elektrivõrku.
Kasemahl

Kasemahl on kasepuult kevadel saadav joodav vedelik. 
Eestis võetakse kaskedelt mahla ka tänapäeval, kuid 19. sajandil tehti seda igas talus. 
Kasemahla kättesaamiseks tehti kase tüvesse auk, kuhu löödi sisse puust mahlatila.
Saami köök

Saami köögis moodustavad sarnaselt teiste põhjarahvastega peatoiduse põhjapõdraliha ja kala. Kui läänemeresoomlased söövad liha- ja kalaroogade juurde enamasti kartuleid, siis põhjapoolsed soomeugrilased, sealhulgas ka saamid, valmistavad liha- ja kalatoite vitamiinirikaste metsamarjadega. Armastatuimad on kukemarjad, pohlad, jõhvikad, mustikad ja murakad. Hooajal valmistatakse nii seentest kui ka marjadest pirukatäidiseid ja kooke. Jõe- ning järvekalu keedetakse või küpsetatakse. Traditsiooniliseks viisiks on küpsetada kala sütel, täites selle soolatud murakatega.
Saamide köök kogub hoogsalt ülemaailmset tuntust. Slow Food Sapmi andis 2014. aastal välja esimese saami kokaraamatu, 2015. aastal võitis see raamat Gourmand World Cookbook̕ i auhinna kohaliku toidutraditsiooni kategoorias.
Kihnu Jõnni mälestusmärk

Kihnu Jõnni mälestusmärk asub Pärnus Jahtklubi territooriumil. Mälestusmärgi autor on skulptor Tauno Kangro. Mälestusmärk avati 14. mail 2011. Mälestusmärgi tellijaks on Pärnu Rotary klubi.
Kemal el-Sheik

Kemal el-Sheik (5. veebruar 1919 – 2. jaanuar 2004) oli Egiptuse filmirežissöör.
El-Sheiki režissööridebüüt oli film "Maja nr 13", mis põhines tõestisündinud lool hüpnotiseerijast, keda kahtlustati mõrvas. Kokku lavastas ta 35 filmi. Viimases filmis katsetas ta teadusliku fantastikaga, kuid sellel filmil ei olnud kassaedu.
Pärast viimase filmi tegemist oli el-Sheik kõrge ametnik kultuuriministeeriumis ning ta valiti Egiptuse artistide ametiühingu juhiks. Egiptuse filmikriitik Tarek Shinawy nimetas el-Sheiki režissööride vürstiks.
Pärast Kuuepäevast sõda 1967, mille käigus Iisrael hõivas maad Egiptuselt, Süürialt ja Jordaanialt, lavastas el-Sheik mitu poliitilist filmi, mis kajastasid Egiptuse kaotusmeeleolu.
Pärast poliitiliste filmide lavastamist el-Sheiki kuulsus kasvas, kuid ta ei tahtnud, et teda peetaks üksnes üheks paremaks poliitiliste filmide tegijaks. Ta hindas oma võimet käsitleda kõige erinevamaid teemasid.
El-Sheik oli Amira Fayedi abikaasa ning poja ja tütre isa.
François Truffaut

François Roland Truffaut [franssu'aa trüf'oo] (6. veebruar 1932 Pariis – 21. oktoober 1984 Neuilly-sur-Seine) oli prantsuse filmilavastaja, prantsuse uue laine üks rajajaid. Ta oli ka stsenarist, produtsent ja näitleja.
Truffaut sündis 6. veebruaril 1932. Ta ei näinud oma juudi hambaarstist bioloogilist isa, sest ta sündis väljaspool abielu. Tema ema uus abikaasa Roland Truffaut aktsepteeris teda kui oma poega ja andis talle oma perekonnanime. Varase nooruse veetis ta lapsehoidjate ja vanaema seltsis. Just vanaemalt päris ta huvi raamatute ja muusika vastu. Kui Truffaut oli kümneaastane, vanaema suri ja poiss läks tagasi vanemate juurde.
Truffaut oli kaheksa-aastane, kui nägi esimest filmi, milleks oli Abel Gance'i "Paradis perdu" (1939). Sellest sai alguse tuline kiindumus filmide vastu. Olles mitmest koolist välja visatud, otsustas Truffaut end ise harima hakata. Tema eesmärk oli vaadata nädalas vähemalt kolm filmi ja lugeda läbi kolm raamatut. Truffaut külastas sageli Henri Langlois' filmoteeki Cinémathèque Française, kus ta vaatas paljude maade filme. Talle meeldis Ameerika kinokunst ning sellised filmitegijad nagu John Ford, Howard Hawks, Nicholas Ray ja Alfred Hitchcock.
1948. aastal avas oma filmiklubi André Bazin, kes avaldas Truffaut'le erakordselt suurt mõju. 
1950. aastal astus Truffaut Prantsuse armeesse, kust üritas järgmisel kahel aastal korduvalt põgeneda. Ta vahistati ja teda süüdistati deserteerumises. Bazin kasutas oma poliitilisi kontakte, et teda vabastada, ja tal õnnestus Truffaut palgata uue filmiajakirja Cahiers du cinema toimetusse. Truffaut'st sai filmikriitik ja hiljem selle legendaarse filmiajakirja toimetaja. Ta oli tuntud kui "prantsuse filmi hauakaevaja" ja teda ei lubatud isegi 1958. aasta Cannes'i filmifestivalile. Samal ajal töötas Truffaut välja ühe tolle aja mõjuvõimsama filmiteooria – ''auteur''-teooria.
1954. aastal kirjutas Truffaut artikli "Une Certaine tava du Film Français" (Prantsuse filmi teatud kalduvused), kus ta ründas avalikult tolleaegset Prantsuse filmikunsti, mis vallandas ühiskonnas tohutu arutelu.
Kriitikust Truffaut otsustas hakata ise väntama filme, mis põhinevad tema isiklikel veendumustel ja arusaamisel filmikunstist. Ta alustas lühifilmi "Une Visite" võtteid. Orson Wellesi filmi "Touch of Evil" nägemisega Brüsseli maailmanäitusel sai ta inspiratsiooni oma esimese mängufilmi "Les Quatre Cents Coups" ("400 lööki") jaoks.
Truffaut oli aastatel 1959–1965 abielus Madeleine Morgensterniga. Neil sündis kaks tütart: Laura (1959) ja Eva (1961). Truffaut ja näitlejanna Fanny Ardant elasid koos 1981–1984 ja neil sündis tütar Joséphine Truffaut (sündinud 28. septembril 1983).
1983. aastal diagnoositi Truffaut'l ajukasvaja. Ta suri 21. oktoobril 1984. Ta on maetud Montmartre'i kalmistule Pariisis.
Pikkus (matemaatika)

Pikkuseks nimetatakse matemaatikas lõigu, tee (joone) või kõverjoone ulatust iseloomustavat arvu.

Tee (joone) pikkus

Tee on pidev kujutus \gamma: [a,b]\to X lõigust topoloogilisse ruumi X. Et teedele saaks omistada pikkuse, peab sel ruumil siiski olema lisastruktuur. (Mõnikord nimetatakse tee pikkuseks lõigu pikkust, siis mõistetakse pikkust teisiti.) Kõige lihtsamal juhul on X tasand \R^2 või ruum \R^3 tavalise lõikude pikkuse mõistega; üldistused on võimalikud Riemanni ruumide ja suvaliste meetriliste ruumide puhul. Tee \gamma\, pikkust tähistatakse siis L(\gamma)\,.
Aleksandr Nikitski

Aleksandr Vassiljevitš Nikitski (vene keeles Александр Васильевич Никитский; 20. oktoober 1859 Marjino küla, Venemaa – 8. detsember 1921 Petrograd) oli klassikaline filoloog ja arheoloog.
Vaimuliku poeg. Õppis Peterburis. Töötas Tartu Ülikoolis klassikalise filoloogia ja arheoloogia professorina 1896–1901, hiljem ka Moskvas.
Linda (ajakiri)

Linda oli 1887–1905 ilmunud eesti naistele suunatud ajakiri. Ajakiri ilmus 1887–1893 Viljandis, 1893–1902 Pärnus ja 1902–1905 Tartus. Ajakirja väljaandja kuni 1894 oli Lilli Suburg.
1887–1890 kandis ajakiri alapealkirja "Esimene literatuurlik ja ajakohane ajakiri Eesti naisterahvale".
Ajakirja lisad: Linda lisaleht (ilmus 1891–1897), Jõuluhelinad (ilmus 1897) ja Tervis (ilmus 1903–1904).
Üliõpilaste teaduslik ühing

Üliõpilaste Teaduslik Ühing (lühend ÜTÜ) oli Eesti NSV ajal Eesti üliõpilaste vabatahtlik teadustööorganisatsioon (üliõpilaste teaduslik ühing).
ÜTÜde loomine kõrgkoolide juurde oli hoogne 1960ndate lõpus. TRÜ ÜTÜ tegutses arvatavasti aastast 1947, TTÜ ÜTÜ aastast 1949. ÜTÜd tegutsesid 1980ndate lõpuni.
ÜTÜd korraldasid nt konverentse, laagreid, õppekogunemisi, andsid välja üliõpilastööde kogumikke.
ÜTÜde juhtorgan oli ÜTÜ Vabariiklik Nõukogu.
Atlanta Hawks

Atlanta Hawks on USA korvpalliklubi, mis mängib korvpalliliigas NBA.
Klubi ajalugu algab aastast 1946, kui asutati klubi Buffalo Bisons. Aastate jooksul oli klubil erinevaid nimesid: Tri-Cities Blackhawks (1946–1951), Milwaukee Hawks (1951–1955), St. Louis Hawks (1955–1968). 1968. aastal kolis meeskond Atlantasse ja praeguseks klubi nimeks on Atlanta Hawks.
St. Louis Hawks sai NBA meistriks 1958. aastal, kui finaaliseerias 4-2 mängiti üle Boston Celticsi.
Johannes Ambrosius Völcker

Johannes Ambrosius Völcker (umbes 1547 Eisenach – 23. september 1610 Braunsberg) oli jesuiit, kes töötas 16. sajandil Tartu jesuiitide seminaris.
Völcker astus ordusse umbes 1570. aastal, enne Tartusse tulekut oli ta Halli kolleegiumis kirikuprefekt. Varem oli ta olnud ka kooliõpetaja. Tartusse tuli ta esimeste jesuiitide seas 1583. aastal ja sai peagi eestlaste pihiisaks. Eesti keele õppis ta ära 1587. aastaks. 1592. aastal pühitseti ta preestriks. Enamasti tegutseski ta eestlaste jutlustajana. Ta kirjutas üles ka mitmeid eestikeelseid palveid ja jutlusi, koos Thomas Busaeusega tegi ta palju ära eestlaste harimiseks ja katoliiklusesse tagasipööramiseks. 1600. aastal langes Völcker Tartu vallutamise järel rootslaste kätte vangi, kust vabanes 1605. aastal. Oma elu viimased aastad veetis ta Braunsbergi jesuiitide seminaris.
Ank Bijleveld

Anna Theodora Bernardina "Ank" Bijleveld-Schouten (sünninimi Anna Theodora Bernardina Schouten; sündinud 17. märtsil 1962 IJsselmuidenis) on Hollandi poliitik, ta kuulub erakonda Kristlik Demokraatlik Apell. Ta on 26. oktoobrist 2017 Hollandi kaitseminister.
Ta sündis aastal 1962 IJsselmuidenis Overijsseli provintsis. Aastatel 1980–1986 õppis ta avalikku haldust Twenty ülikoolis Enschedes.
26. oktoobrist 2017 Hollandi kaitseminister.
Kristi Viiding

Kristi Viiding (sünninimi Kristi Sak; sündinud 24. mail 1972) on eesti klassikaline filoloog ja tõlkija, Underi ja Tuglase Kirjanduskeskuse vanemteadur.
Ta lõpetas Tartu Ülikooli bakalaureuseõppe 1995. aastal eesti keele ja kirjanduse ning ladina keele ja Rooma kirjanduse alal (cum laude) ning kaitses 1997. aastal samas magistrikraadi klassikalise filoloogia alal. 2002. aastal kaitses ta TÜs doktorikraadi klassikalises filoloogias väitekirjaga "Die Dichtung neulateinischer Propemptika an der Academia Gustaviana (Dorpatensis) in den Jahren 1632–1656". Viidingu peamine uurimisvaldkond on 16.-17. sajandi uusladina kirjandus Läänemere regioonis.
Ta töötas aastail 1996–2017 Tartu Ülikoolis klassikalise filoloogia õppejõuna, aastail 2012–2017 oli ta klassikalise filoloogia professor. Alates septembrist 2017 on ta Underi ja Tuglase Kirjanduskeskuse vanemteadur. Alates 2018. aastast on Kristi Viiding uuslatinistide maailmaorganisatsiooni International Association for Neo-Latin Studies (IANLS) peasekretär.
Kristi Viiding on koostanud ja publitseerinud David Hilcheni korrespondentsi kataloogi (koos Thomas Hoffmanni, Hesi Siimets-Grossi ja Patryk Sapalaga) ning on Academia Gustaviana (1632–1656) ladinakeelse juhuluule tekstikorpuse koostaja.
Raigla mõis

Raigla mõis (saksa keeles Raigla) oli Räpina mõisa kõrvalmõis Räpina kihelkonnas Võrumaal.
Morandi sild

Morandi sild (itaalia keeles Ponte Morandi) ehk Polcevera viadukt (itaalia keeles Viadotto Polcevera) on sild Genovas Itaalias. Sillal on neli sõidurada. Vantsilla projekteeris Riccardo Morandi ning see ehitati aastatel 1962–1967.
14. augustil 2018 varises kolmest püloonist läänepoolseim koos umbes 250 meetri pikkuse sillaosaga kokku.
Pragi mõis

Pragi mõis (saksa keeles Alexandershof) oli rüütlimõis Põlva kihelkonnas Võrumaal.
Mõisa omanikud olid Glasenapp'id.
Randar Hiir

Randar Hiir (16. detsember 1928 – 10. juuli 1984) oli KGB vanemohvitser ja VEKSA Ühingu sekretär. Tema viimane teadaolev auaste KGB-s oli kapten. 
Lõpetas aastal 1947 Tartu 1. Keskkooli ja 1952. a TÜ õigusteaduskonna.
Osales Enn Tarto ja teiste Eesti Noorte Maleva liikmete arreteerimisel 1956. aastal Tartus.

Isiklikku

Randar Hiir oli kirjanik Erni Hiire ja bibliograaf Aimi Hiire poeg. Tema õde Lili-Ann oli Riivo Sinijärve abikaasa. 
Ta oli Karl Martin Sinijärve onu.
Hiir oli abielus Moidela Tõnissoniga.
Randar Hiir suri 10. juulil 1984 ja ta maeti 13. juulil 1984 Tallinna Pärnamäe Kalmistule.
Positiivne psühholoogia

Positiivne psühholoogia on suhteliselt hiljuti tekkinud psühholoogia haru, mille eesmärgi võtsid Martin Seligman ja Mihály Csíkszentmihályi 1998. aastal kokku järgnevalt: "me usume, et tekib inimese positiivse toimimise psühholoogia, mis saavutab sellise teadusliku arusaamise ja tõhusa sekkumise, mida on vaja edukate ja õnnelikult elavate üksikisikute, perekondade ja kogukondade loomiseks". Positiivsed psühholoogid püüavad erinevate sündmuste tagajärjeks olevate psüühikahäirete ravimise asemel hoopis "leida ja toita geniaalsust ja annet" ning "muuta tavalist elu rohkem rahulolu pakkuvaks".
Positiivne psühholoogia kui teadusharu tegeleb peamiselt selle nimel, et saada psühholoogilisi teooriaid, teadustööd ning sekkumistehnikaid kasutades aru positiivsetest, kohanduvatest, loomingulistest ja emotsionaalset rahulolu pakkuvatest inimkäitumise aspektidest.
Sel määral, kuidas ka meditsiinivaldkond õpib hindama positiivsete psühhosotsiaalsete faktorite väärtust patoloogiate ennetamises ja jälgimises, on eraldi teadusharuna tekkimas ka positiivne psühhiaatria.

Taustast

Seligmani ning psühholoog Christopher Petersoni koostööst sündis see, mida nemad kirjeldavad kui positiivset vastet "Diagnostilisele ja statistilisele psüühikahäirete käsiraamatule" (Diagnostic and Statistical Manual of Mental Disorders, DSM). Kui DSM keskendub sellele, mis võib minna valesti, on nende raamat "Iseloomu tugevused ja voorused" (Character Strengths and Virtues) loodud vaatama seda, mis võib õigesti toimuda.
Oma uurimistöös vaatasid nad läbi erinevad kultuurid ja aastatuhanded, püüdes välja sõeluda loetelu väärtustest, mida on kõrgelt hinnatud alates muistsest Hiinast ja Indiast, läbi Kreeka ja Rooma kuni tänapäevase lääne kultuurini välja. Nende nimekirjas on kuus iseloomulikku tugevust: tarkus/teadmine, julgus, inimlikkus, õiglus, mõõdukus ja transtsendentsus. Neist igaühel on ligikaudu kuus alamjaotust: näiteks mõõdukus sisaldab andestust, alandlikkust, ettenägelikkust ja enesekontrolli. Üks selle teooria autorite olulisemaid seisukohti on, et nad ei arva, et on olemas nende kuue väärtuse hierarhia – ükski neist ei ole põhjapanevam kui teised ja ükski neist ei ole teiste eelkäija.

MAPP-programm

Seligman on Pennsylvania Ülikoolis pannud aluse ka Positiivse Psühholoogia Keskusele. Keskuse esimene hariduslik algatus Seligmani juhtimise all oli samas ülikoolis loodud MAPP-programm: positiivse rakenduspsühholoogia magistrikraadi saamiseks (Master of Applied Positive Psychology ehk MAPP).
Eesti Konjunktuuriinstituut

Eesti Konjunktuuriinstituut (eriti varasemas kirjanduses ka Eesti Konjunktuurinstituut; lühend EKI) on eeskätt Eesti majandusseisu jälgiv ja analüüsiv Eesti teadusasutus.
Asutuse ajalugu ulatub 1934. aastasse, mil majanduslike küsimuste uurimiseks asutati Konjunktuuriinstituut, mille alalised liikmed olid Majandusministeerium, Põllutööministeerium, Välisministeerium, Tartu Ülikool, Eesti Pank, Pikalaenu Pank, Kaubandus-tööstuskoda, Eesti Maapank, Põllutöökoda. Veel olid instituudil toetajad liikmed, teaduslikud korrespondendid ja korrespondendid. Aastal 1940 instituut lõpetas tegevuse.
Instituudi ülesanded olid eriti:
a) Eesti majanduse seisukorra igakülgne selgitamine ja objektiivne hinnang;
b) majanduselu nähtuste jälgimine maailmas ja nende uurimine ning valgustamine Eesti majanduse seisukohalt;
c) järjekindla jooksva informatsiooni korraldamine majanduslikkude küsimuste, eriti tootmise ja turundamise olukorra kujunemise kohta valitsemisasutiste kui ka eramajanduse ringkondade kasutamiseks;
d) eriuurimuste korraldamine aktuaalsemate majanduslikkude probleemide lahendamiseks.
Instituudil oli põllumajandus- ja majandus-sektsioon. 
Instituut andis välja ajakirju Konjunktuur ja Majandusteated. 
Aastal 1966 jätkus mingil määral töö Üleliidulise Kaubanduskonjunktuuri Teadusliku Uurimise Instituudi Eesti Filiaalis, mis tegi kaubaturgude uuringuid. Aastal 1990 filiaal iseseisvus ja nimeks sai taas Eesti Konjunktuurinstituut. Aastatel 1990–1997 tegutses asutus Majandusministeeriumi alluvuses. Aastal 1997 asutus erastati ja aktsiate omanikeks said Eesti Kaubandus-Tööstuskoda, AS BCS ja 7 eraisikut. Aastast 2007 on asutuse ainuvaldaja Eesti Kaubandus-Tööstuskoda.
Tõnu Samuel

Tõnu Samuel (sündinud 3. juulil 1972 Tallinnas) on eesti programmeerija ja häkker. Tema valdkond on peamiselt seotud internetivõrkude turvalisusega.
Tema programmeerijakarjäär algas 1991, kui ta töötas Eesti Kommunikatsiooniministeeriumis.
2011 kolis ta Jaapanisse, kus ka töötab.
Pärnamäe kalmistu

Pärnamäe kalmistu on kalmistu Tallinnas Pirita linnaosas Laiaküla ja Lepiku asumis, aadressil Pärnamäe tee 36.
Pärnamäe kalmistu kasutuselevõtmise ajaks loetakse 27. novembrit 1963, kui kalmistu 1. sektoris viidi läbi esimene matus. 
Kalmistu pindala on 102 hektarit ja see on pindalalt Eesti suurim kalmistu.
Mustjala kirikumõis

Mustjala kirikumõis (saksa keeles Pastorat Mustel) oli kirikumõis Mustjala kihelkonnas Saaremaal.
Kaja Kann

Kaja Kann (sündinud 23. juunil 1973 Vändras) on eesti kaasaegse tantsu koreograaf, etendaja, tantsija ja treener. Kaja Kann on ZUGA ühendatud tantsijate ning OMAtsirkuse üks asutajatest.
Pēteris Upītis (graafik)

Pēteris Upītis (27. september 1899 – 5. juuni 1989) oli läti graafik.

Eluloolist

Sündis Ķeči vallas Nitaure kihelkonnas Riia kreisis. 1919. aastal lõpetas Valmiera gümnaasiumi, kunsti õppis ta Läti Kunstiakadeemias Rihards Zariņši juhendamisel graafikaosakonnas, mille lõpetas 1932. aastal. Ka oma esimese eksliibrise tegi Pēteris Upītis R. Zariņši soovitusel 1927. aastal. Näitustel hakkas oma teostega osalema alates 1928. aastast. Kuulus Läti kunsti- ja kirjandusrühmitusse Zaļā vārna.
Upītis töötas joonistamise ja kunstiajaloo õpetajana Riia koolides: 1929–1944 3. abikoolis, 1943–1944 1. gümnaasiumis, 1944–1945 Tukumsis. 1941. aastal oli kunstimuuseumi juures raamatukoguhoidja ja graafikakabineti haldaja. Pärast II maailmasõda alustas taas tööd Läti Kunstiakadeemias, 1945. aastast oli kuni surmani seal graafika õppejõud, 1947. aastal sai lektoriks, 1963. aastast alates oli professor ning aastail 1946–1967 osakonna dekaan.

Looming

Pēteris Upītis viljeles peamiselt puugravüüri, millega alustas alles 1938. aastal. Ta lõi hulgaliselt vabagraafilisi lehti ranna- ja maastikumotiividega, talumajade ning tuuleveskitega, ta on loonud mitu tööd ka Saaremaa motiividel. Tema loomingu hulka kuulub ka arvukalt raamatuillustratsioone ja postkaardikujundusi. Upītise põhiline harrastusala oli eksliibris, neid on ta loonud 712 erinevat ja peaaegu eranditult puulõike- või puugravüüritehnikas, ja neist enam kui 24 Eestisse, sealhulgas mälestusviidad Anton Hansen Tammsaare ja Richard Kaljo nimele. Tema töid iseloomustab järjekindel peen ja nüansirikas lõikemaneer läbitunnetatud laadis. Eksliibriseid on ta loonud ka linoollõikes.
Upītis oli kauaaegne Läti Kunstiakadeemia õppejõud, graafikakateedri professor. Tema õpilaste hulka kuuluvad puugravüürimeistrid Zigurds Zuze, Dainis Rozkalns, Otto Mednis jt. On pälvinud Läti NSV rahvakunstniku tiitli.
Kunstniku töid on eksponeeritud umbes 500 näitusel nii kodu- kui välismaal, sh Portugalis, Soomes, Jugoslaavias, Taanis, Norras, Ungaris ja mujal. Pēteris Upītis osales korduvalt Euroopa ekslibristide kongressil. Tema perekonnale kuulub Läti suurim eksliibrisekollektsioon üle 20 000 objektiga ja kõige arvukamalt on seal esindatud eesti eksliibrised. Kunstnik oli teinud tööd suure eksliibristeraamatu kallal, mis pidi ilmuma ta 90. sünnipäevaks, raamat 700 eksliibrisega illustratsioonidena ilmus 1989. aasta suvel. 
2009. aastal toimus Riias Pēteris Upītise mälestusnäitus, kus oli eksponeeritud tema 80 graafilist lehte ja 40 eksliibrist, ja millega tähistati 110 aasta möödumist kunstniku sünnist ning 90 aasta möödumist tema esimeste graafikatööde ilmumisest.
Nexus 6

Kättesaadavus

Nexus 6 esitleti 15. oktoobril 2014, esimesed telefonid jõudsid poodi novembris 2015 USA-s maksab 32 GB mudel 649 $, 64 GB 699 $. Telefoni saab osta USA-s Google Play Store'i, Motorola Mobility, Best Buy, T-Mobile'i, AT&T, Sprinti, Verizon Wirelessi ja U.S. Cellulari kaudu. Eestis müüvad seda mudelit Tele2 ja mõned veebipoed.

Telefoni andmed

Nexus 6 on 2,7 GHz quad-core Snapdragon 805 protsessor 3 GB RAM-iga ning 32 või 64 GB sisemise mäluga. Telefoni aku mahutavus on 3220 mAh, mis laseb töötada telefonil kuni 6 tundi. Nexus 6 QHD AMOLED-ekraani diagonaal on 5,96 tolli, resolutsioon 2560 x 1440 (493 PPI). Telefonil on 13-megapiksline tagakaamera ja 2-megapiksline esikaamera. Telefonil puudub microSD-kaardi kasutamise võimalus, pole eemaldatavat akut ega FM-raadiot. Nexus 6 operatsioonisüsteemiks on Android 5.0 Lollipop, mis on uuendatav Android 6.0 Marshmallow.
Heili mõis

Heili mõis (Heila muiža, ka Elziņmuiža) oli suvemõis Lätis Riia linnas Čiekurkalnsi asumis. Mõisa peahoone asus aadressil Ezermalas iela 10. Saksa keeles Heilshof.
Mõisa rajati tõenäoliselt XVIII sajandil. Aastal 1895 ostis insener Gustalf Adolf Agthe Heili mõisa ja kõrvalasuvad Dragunmuiža mõisa ning Jaunā muiža suvemõisad, liites krundid üheks. Ta kavatses rajada Ķīšezersi järve kaldale villade piirkonna, aga see plaan jäi teostamata. Tõenäoliselt valmis seal ainult üks villa aadressiga Ezermalas ielā 6.
XX sajandi algul oli Heili mõisas kolm hoonet. Peahoone oli suure verandaga barokkstiilis puitmaja. Agthede pere ei kasutanud seda enam suvilana, nad kolisid sinna elama ja võõrustasid seal sageli baltisaksa kunstnikke.
XX sajandi kolmekümnendatel aastatel läks Heili mõis Riia linna valdusesse. Tänapäevaks on mõisa hooned hävinenud.
Kärbsepiits

Kärbsepiits (ka kärbselapats) on vahend enamasti toakärbeste, aga ka teiste inimese jaoks tülikate putukate surmamiseks. Kärbsepiits koosneb varrest ja kandilisest või ümmargusest lapatsist, mis on kergest painduvast materjalist (tavaliselt kummist või plastikust).
Kärbsepiitsaga lüüakse kärbest, kui see on maandunud kõval pinnal, kuid eriti kiire löögiga on võimalik kärbest piitsaga tabada ka õhus.
Elektriline kärbsepiits on reketisarnane patareidega töötav vahend, mille võrgu vastu sattudes saab kärbes elektrilöögi.